b'\n_START_ARTICLE_\nSlovenska centralna vojno-partizanska bolni\xc5\xa1nica\n_START_PARAGRAPH_\nSlovenska centralna vojno-partizanska bolni\xc5\xa1nica je bil sistem skritih barak, ki so bile med drugo svetovno vojno postavljene po odro\xc4\x8dnih gozdovih Ko\xc4\x8devskega Roga in so bile namenjene oskrbi ranjencev in bolnikov. Centralna bolni\xc5\xa1nica je za\xc4\x8dela organizirano delovati 15. junija 1942._NEWLINE_Na \xc5\xa1ir\xc5\xa1em obmo\xc4\x8dju Ko\xc4\x8devskega Roga je bilo tako med vojno skupaj zgrajenih 24 bolni\xc5\xa1nic, ki so delovale v razli\xc4\x8dnih \xc4\x8dasovnih obdobjih. Te bolni\xc5\xa1nice so imele skupno upravo, ki je bila najprej v Jelendolu, od novembra 1943 pa v Komarni vasi. Julija 1944 so pri\xc5\xa1le vse postojanke SCVPB pod upravo vojnih partizanskih bolni\xc5\xa1nic 7. korpusa._NEWLINE_Posamezne bolni\xc5\xa1ni\xc4\x8dne postojanke v Ko\xc4\x8devskem Rogu so bile druga od druge oddaljene za pribli\xc5\xbeno uro hoda, vsaka od njih pa je delovala s svojim osebjem in opremo, vsaka pa je imela tudi glavnega zdravnika in neredko tudi svojega politi\xc4\x8dnega komisarja._NEWLINE_Dostop do teh bolni\xc5\xa1nic je bil omejen, ranjence pa so tja praviloma prina\xc5\xa1ali z zavezanimi o\xc4\x8dmi, da bi s tem ohranili tajnost lokacije.'